ഭീകരര്ക്ക് രാസായുധങ്ങള് നല്കുന്നു സിറിയയെ പരാമര്ശിച്ച് ഇന്ത്യ ലോകരാജ്യങ്ങള്ക്ക് മുന്നറിയിപ്പ് ന്യൂയോര്ക്ക്: ഭീകരര്ക്ക് രാസായുദ്ധങ്ങള് ലഭിക്കാനുള്ള എല്ലാ സാഹചര്യവും ഒരുക്കുന്നത് സിറിയയാണെന്ന് ഇന്ത്യ. യു.എന്.സുരക്ഷാ കൗണ്സില് അദ്ധ്യക്ഷത വഹിക്കുന്ന ഇന്ത്യയ്ക്കായി സ്ഥിരം പ്രതിനിധി ടി.എസ്. തിരുമൂര്ത്തിയാണ് മുന്നറിയിപ്പ് നല്കിയത്. ഭീകരര്ക്ക് ലഭിച്ചുകൊണ്ടിരിക്കുന്ന ആയുധസഹായങ്ങളെക്കുറിച്ച് നിരന്തരം ഇന്ത്യ സൂചനകള് നല്കുന്ന വിവരം തിരുമൂര്ത്തി ഓര്മ്മിപ്പിച്ചു. ഭീകര സംഘടനകള്ക്കും വ്യക്തികള്ക്കും രാസായുധം ലഭിക്കാനുള്ള എല്ലാ സാദ്ധ്യതകളും വര്ദ്ധിച്ചത് ഏറെ ഗുരതരമായ സാഹചര്യം സൃഷ്ടിക്കുമെന്നും തിരുമൂര്ത്തി പറഞ്ഞു. ജനുവരിയില് സുരക്ഷാ കൗണ്സില് അംഗമായതു മുതല് ഇന്ത്യ രാസായുധ വിഷയവും ഭീകരബന്ധവും ചൂണ്ടിക്കാണിച്ചിട്ടുണ്ട്. സിറിയ ഈ വിഷയത്തില് എടുത്തിരിക്കുന്ന അയഞ്ഞസമീപനം ഏറെ ഗുരതമായ പ്രത്യാഘാത മുണ്ടാക്കുമെന്നും തിരുമൂര്ത്തി പറഞ്ഞു. രാസായുധം ആര് ഉണ്ടാക്കുന്നതും കൈവശം വയ്ക്കുന്നതും ഇന്ത്യ ശക്തമായി എതിര്ക്കും. ഇത്തരം വിഷയങ്ങളില് അന്താരാഷ്ട്ര തലത്തില് അന്വേഷണം ശക്തമാക്കണം. ഇതിന് മുന്നോടിയായി ആരംഭിച്ച രാസായുധ പ്രതിരോധത്തിനായുള്ള ലോകരാജ്യങ്ങളുടെ സമ്മേളനം സുപ്രധാന വേദിയാണെന്നും ഇന്ത്യ പറഞ്ഞു. ഏഷ്യന് മേഖലയിലെ ഭീകര സംഘടനകളുടേയും വിഘടവാദികളുടേയും സാന്നിദ്ധ്യം എല്ലാ രാജ്യങ്ങളേയും ബാധിച്ചിട്ടുണ്ട്. ഭീകരതയ്ക്കെതിരെ പോരാടുന്നതില് ഇന്ത്യയ്ക്ക് ദശകങ്ങളായുള്ള അനുഭവമാണുള്ളത്. ഭീകരരുടെ കേന്ദ്രമെന്ന നിലയില് സിറിയയേയും സമീപപ്രദേശങ്ങളേയും ഇനിയും അവഗണിക്കാന് അന്താരാഷ്ട്രസമൂഹത്തിന് സാദ്ധ്യമല്ലെന്നും ഇന്ത്യ വ്യക്തമാക്കി